**Оқу әрекеттерінің нәтижелерін бағалау тәсілдері**

**Практикалық тапсырмалар**

Мұғалім өз сабақтарында қалыптастырушы бағалау әдістерін таңдауда алдымен бағалау мақсатын айқындап алғаны дұрыс. Қалыптастырушы бағалауды сабақтың кез келген кезеңінде ұйымдастыруға болады. Сабақтағы іс-әрекеттердің нәтижелерін бағалаудағы қалыптастырушы бағалаудың түрлері:

Қысқаша қорыту және рефлексия (тұжырымдама, пікір, дәлел стратегиясы «Т-П-Д»),

Кестелер және графикалық органайзерлер,

КТМС әдісі (көзқарас, түсініктеме, мысал, салдар),

«Әткеншек» әдісі,

«Табыс сатысы», «Артығын тап»,

«20 сұрақ – тек қана «Иә» немесе «Жоқ» жауаптары» т.б түрлері.

Мысалы:

1. **Тақырып: Бердібек Соқпақбаевтің «Менің атым –Қожа» повесі**

Сабақтың рефлексия кезеңінде **КТМС әдісі** өте қолайлы.

**Бұл кезеңнің** **мақсаты**: Оқушыларды өз әрекеттеріне, жасаған жұмыстарына рефлексия жасауға тарту. Өзін-өзі реттеу мен ынтымақтастық қағидаттарын меңгерту.

Бұл әдіс бойынша оқушыларға сабақта қарастырған материалға қатысты төрт сөйлем жазу ұсынылады.

Бірінші сөйлем ( көзқарасы): «Менің ойымша, Қожа жақсы бала».

Екінші сөйлем (түсініктеме): «Өйткені, ол достарын сатпайды. Кейде өтірік айтса, осы қылығына ұялып жүреді. Ол уәдесінде тұрады. Өлең шығарады».

Үшінші сөйлем (мысалдар):

«Мен оны мына мысалдар арқылы дәлелдей аламын Ол айнаның алдында өзіне-өзі жиналыс жасап, түзелуге уәде береді. Үнемі ойланып, өз ісіне есеп беріп жүреді, Біреудің алдында бүгжектемейді, батыл».

Соңғы сөйлем (салдары): «Осыдан мен келесі қорытынды жасаймын-

Қожаберген- жақсы, достарына адал,үлкендерді сыйлайтын бала.

Сондықтан мен ойлаймын, Қожа болашақта жақсы азамат болады».

1. **Қысқаша қорыту және рефлексия (тұжырымдама, пікір, дәлел**

**«Т-П-Д»)**

Бұл әдісті сабақтың әр кезеңінде қолдануға болады.

**Мақсаты:** Оқушының тақырып бойынша білімін, қарым-қатынасын, сенімділігін бағалау, сабақтың тақырыбын қаншалықты түсінгенін анықтау.

**Тақырып : Атам бата береді**

Мұғалім тақырыпқа қатысты бір тұжырымдама береді.

1.Тұжырымдаманы оқы:

*Бата. Батаны жасы үлкен адамдар береді.*

Оқушы аталған тұжырымдама нені білдіріп тұрғаны туралы ойланады, мағынасын түсіндіреді.

Ол нені білдіреді?

*Бата- қазақ отбасындағы ерекше дәстүр. Батаны жасы үлкен адамдар береді. Бата берудің өз жолы, дәстүрі бар.*

2.Осы тұжырымдамаға сіздің пікіріңіз қандай?

біреуін дөңгелекке алу

3. Өз пікіріңізді нақты фактілермен, мысалдармен, себептермен дәлелдеңіз.

*Бата беру дәстүрі ертеден келе жатыр. Батаны көпті көрген ақсақалдар, дана әжелер береді. Бата дастарқан басында, тойларда, мерекелерде беріледі. Наурыз мерекесінде Қыдыр ата бата береді*

**3**. **«Артығын тап» әдісі**

**Мақсаты:** Өткен тақырыпқа қатысты қажеттілігі бар (түсінбеген, меңгермеген) оқушыларды анықтау және оқушылардың алдыңғы білімдерін бағалау.

Оқушыларға тақырыпқа қатысты және қатысты емес сөздер тізбегін ұсынамын. Олар тақырыпқа қатысты емес сөздерді тауып, дәлел келтіруі керек.

Әр жолдағы артық сөзді тап.

*1. Қонжық, қуыршақ, піл, дәптер;*

*2. Мәшине, өшіргіш, күнделік, сызғыш;*

*3. Ата,әже, қуыршақ, аға, әке, ана;*

1. **«Әткеншек» әдісі**

Үй тапсырмасының орындалуын бақылау кезеңінде қолданамын.

**Мақсаты:** Оқушылардың үй тапсырмасын қаншалықты саналы және дұрыс орындағанын анықтау, олқылықтарды айқындау және оларды түзету.

Оқушылар тең екі топқа бөлініп, екі шеңбер құрайды.Сыртқы және ішкі шеңбер. Шеңбер құраған балалар бір-біріне бетпе-бет қарап тұрады. Алдынғы сабақта өткен тақырып бойынша ішкі шеңбер сұрақтар қойып, қарама-қарсы тұрған сыртқы шеңбердегі оқушылар жауап береді. Осындай әдіс арқылы оқушылардың түсіну деңгейін бағалаймын.

**Тақырып: Атам төрде отырады.**

Үйге оқушыларға мәтінді түсініп оқып, мазмұнын ашатын сұрақтар дайындап келу тапсырмасы берілді.

«Әткеншек» әдісі бойынша тексеру ұйымдастырамын. Оқушылар бір-біріне қысқа сұрақтар қойып, жауабын айтады.

|  |  |
| --- | --- |
| сұрақтар | жауаптары |
| Төр-қандай орын ? | Төр- сыйлы орын. |
| Қонақтарды қандай сөздермен  қарсы алған ? | Қонақтарды «Төрлетіңіз!»,  «Төрге шығыңыз!» деген сөздермен қарсы алған. |
| Дастарқанға үлкендерден бұрын отыруға бола ма ? | Жоқ. Ол ұят саналады. |
| Тамақты үлкендерден бұрын алуға бола ма? | Жоқ, болмайды. Өйткені ол – әдепсіздік белгісі. |
| Отбасындағы балалар ата-аналарына қандай міндеттер орындауы керек? | Отбасындағы балалар ата-анасын құрметтеу керек. Үйіне шақырып, төрге отырғызу міндетті. |

Қорыта айтқанда, қалыптастырушы бағалау әдістерін ұтымды қолдану

нәтижесінде оқушылардың:

- өз оқуын басқару және өзін-өзі бағалау дағдылары дамиды;

- сын тұрғысынан ойлау қабілеті артады;

- өздерінің жетістіктерін, қызығушылықтарын, сенімділіктерін

көрсетеді;

- сыныптастарымен жақсы қарым-қатынас орнатады;

- мұғалім оқушының тақырыпты қаншалықты түсінгенін болжайды;

- оқушының алға ілгеруін анықтайды.